El Cap d’Any s’avança en Carcaixent per als més menuts
23 de desembre de 2015

Carcaixent

Les xiquetes i xiquets de Carcaixent seran els primers a entrar en el 2016, ho podran fer este diumenge 27 en el Cap d’Any Infantil que organitza l’Ajuntament de Carcaixent dins de la campanya « Carcaixent viu el Nadal ». Des de les 11 del matí, a la Plaça Major hi haurà tallers i animació musical per a preparar-se i assajar per a les campanades, a les quals un Mestre de Cerimònies donarà pas a les 12 del migdia amb raïm i cotilló.  Després continuarà la festa amb més jocs, música i un photocall per poder tenir un record d’esta festa d’acomiadament d’any especialment pensada per a ells.

La vespra, dissabte 26, l'Ajuntament de Carcaixent ha preparat una vesprada de cine familiar amb la projecció de la pel·lícula “Els Minions”, un dels èxits cinematogràfics de l’any. La sessió començarà a les 18:00 hores al Teatre D. Enrique i l’entrada és gratuïta. Les entrades es podien recollir al Centre d’Informació Juvenil de Carcaixent, però també n'hi haurà disponibles a l’entrada del teatre un poc abans del començament de la pel·lícula.

El dissabte de matí la UD Carcaixent torna a organitzar, en col·laboració amb l’Ajuntament de Carcaixent, l’activitat solidària de recollida de joguets “Un xiquet , un regal”. Des del club s’ha fet una crida per a tots aquells que vulguen aportar joguets, material escolar o llibres en bon estat perquè totes les xiquetes i xiquets puguen tindre un regal este Nadal. A partir de  les 10 del matí al Camp dels Quatre Camins hi haurà una matinal de jocs per animar la col·laboració i al final de la jornada es lliuraran a diferents entitats benèfiques tots els joguets rebuts.

“Carcaixent viu el Nadal” també compta amb activitats esportives i culturals per als més majors. Els dies 26, 27 i 28, el Club de Pilota Carcaixent ha organitzat el 1r Trofeu de Nadal de Raspall amateur per parelles. A més, el  dissabte de matí tindrà lloc la II Sant Silvestre organitzada per la Falla Joan XXIII.  La inscripció són 5€ i part de la recaptació anirà destinada a la Creu Roja. Per al dilluns 28 i dimarts 29, l’Associació d’Amics del Betlem, en col·laboració amb  l’Ajuntament de Carcaixent, ha organitzat  una ruta guiada per alguns dels Betlems participants al XVIII Concurs de Betlems. La ruta començarà a les 18:00 hores des del Palau de la Marquesa, i tot i que no cal inscripció prèvia, es pot fer reserva prèvia de plaça al 962457633.